Tarybos Reglamentas (EB) Nr. 2193/2003
2003 m. gruodžio 8 d.
nustatantis papildomus muitus tam tikriems importuojamiems produktams, kurių kilmės šalis yra Jungtinės Amerikos Valstijos
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą [1],
kadangi:
(1) 2000 m. kovo 20 d. Bendrijos prašymu PPO Ginčų sprendimo taryba (GST) patvirtino vertinimo komisijos ir apeliacinės institucijos pranešimus, įrodančius, kad Jungtinių Amerikos Valstijų užsienio prekybos korporacijų (FSC) mokesčių tvarka pagal PPO sutartį buvo draudžiama eksporto subsidija.
(2) 2000 m. lapkričio 15 d. Jungtinės Amerikos Valstijos priėmė FSC panaikinimą ir 2000 m. Ekstrateritorinio pajamų išskyrimo aktą. 2002 m. sausio 29 d. Ginčų sprendimo taryba patvirtino vertinimo komisijos ir apeliacinės institucijos pranešimus įrodančius, kad pirmiau paminėtas aktas taip pat reiškė PPO draudžiamą eksporto subsidiją ir neprilygo FSC subsidijos panaikinimui. Todėl 2003 m. gegužės 7 d. Ginčų sprendimo taryba įgaliojo Bendriją imtis atsakomųjų priemonių ir iki 4043 mln. JAV dolerių papildomu 100 % ad valorem muitu apmokestinti tam tikrus produktus, kurių kilmės šalis yra Jungtinės Amerikos Valstijos.
(3) Laikoma, kad iš pradžių papildomo importo mokesčio įvedimas etapais iki 17 % ad valorem muitu apmokestinant tam tikrus importuojamus produktus, kurių kilmės šalis Jungtinės Amerikos Valstijos, yra tinkama atsakomoji priemonė, atsižvelgiant į tai, kad Jungtinės Amerikos Valstijos neįvykdė Ginčų sprendimo tarybos rekomendacijų. Po to, kai bus pasiektas pirmiau paminėtas papildomų mokesčių lygis, Komisija atsižvelgdama į aplinkybes, turi pateikti Tarybai pasiūlymą dėl tolesnių veiksmų.
(4) Nuo 2004 m. kovo 1 d. šių atrinktų produktų atžvilgiu turi būti sustabdytos Bendrijos tarifų nuolaidos. Tarifų įpareigojimų sustabdymas turi būti laikinas ir taikomas tik iki to laiko, kai bus panaikinta prieštaringa PPO priemonė. Bet kokio produkto kilmė, kuriam taikomas šis Reglamentas, turi būti nustatyta remiantis 1992 m. spalio 12 d. Tarybos reglamento (EEB) Nr. 2913/92, nustatančio Bendrijos muitinės kodeksą [2] nuostatomis.
(5) Produktams, kuriems prieš šio Reglamento įsigaliojimo dieną buvo išduota importo licenzija, atleidžianti nuo muito ar jį sumažinanti, šie papildomi muito mokesčiai neturi būti taikomi.
(6) Neturi būti papildomai apmokestinami produktai, kai galima įrodyti, kad jie buvo eksportuoti iš Jungtinių Amerikos Valstijų į Bendriją prieš pirmo papildomų muitų taikymo dieną.
(7) Produktams, kuriems sustabdomas nuolaidų taikymas, turi būti pritaikyta muitinės procedūra "muitinės prižiūrimas perdirbimas", sutinkamai su Komisijos reglamentu (EEB) Nr. 2454/93 [3], taikomu tik tikrinant Muitinės kodekso komitetui,
PRIĖMĖ ŠĮ REGLAMENTĄ:
1 straipsnis
Šiuo nuo 2004 m. kovo 1 d. sustabdomos Bendrijos tarifų nuolaidos šio reglamento priede išvardytų produktų atžvilgiu, kurių kilmės šalis yra Jungtinės Amerikos Valstijos.
2 straipsnis
1. Papildomai prie Reglamentu (EEB) Nr. 2913/92 taikomų muito mokesčių įvedamas ad valorem muitas produktams, kurių kilmės šalis yra Jungtinės Amerikos Valstijos ir kurie išvardinti šio Reglamento priede tokia tvarka:
- 5 % nuo 2004 m. kovo 1 d. iki 2004 m. kovo 31 d.,
- 6 % nuo 2004 m. balandžio 1 d. iki 2004 m. balandžio 30 d.,
- 7 % nuo 2004 m. gegužės 1 d. iki 2004 m. gegužės 31 d.,
- 8 % nuo 2004 m. birželio 1 d. iki 2004 m. birželio 30 d.,
- 9 % nuo 2004 m. liepos 1 d. iki 2004 m. liepos 31 d.,
- 10 % nuo 2004 m. rugpjūčio 1 d. iki 2004 m. rugpjūčio 31 d.,
- 11 % nuo 2004 m. rugsėjo1 d. iki 2004 m. rugsėjo 30 d.,
- 12 % nuo 2004 m. spalio 1 d. iki 2004 m. spalio 31 d.,
- 13 % nuo 2004 m. lapkričio 1 d. iki 2004 m. lapkričio 30 d.,
- 14 % nuo 2004 m. gruodžio 1 d. iki 2004 m. gruodžio 31 d.,
- 15 % nuo 2005 m. sausio 1 d. iki 2005 m. sausio 31 d.,
- 16 % nuo 2005 m. vasario 1 d. iki 2005 m. vasario 28 d.,
- 17 % nuo 2005 m. kovo 1 d.
2. Po 2005 m. kovo 1 d. Komisija pateikia Tarybai pasiūlymą dėl Reglamento peržiūrėjimo atsižvelgiant į aplinkybes.
3. Bet kurio produkto kilmė, kuriam taikomas šis reglamentas, nustatoma pagal Reglamento (EEB) Nr. 2913/92 nuostatas.
3 straipsnis
Taryba priima nutarimą dėl šio reglamento panaikinimo, kai Jungtinės Amerikos Valstijos pilnai įgyvendina PPO Ginčų sprendimo tarybos rekomendaciją.
4 straipsnis
1. Priede išvardintiems produktams, kuriems prieš šio reglamento įsigaliojimo dieną buvo išduota nuo muitų atleidžianti ar juos sumažinanti importo licenzija, papildomi muitai netaikomi.
2. Priede išvardintiems produktams, kai galima įrodyti kad jie jau pakeliui į Bendriją šio reglamento įsigaliojimo dieną ir kurių paskirties vieta negali būti pakeista, papildomi muitai netaikomi.
3. Priede išvardintiems produktams, pagal Reglamento (EEB) Nr. 2454/93 551 straipsnio 1 dalies pirmą pastraipą, gali būti pritaikyta muitinės procedūra "muitinės prižiūrimas perdirbimas" tik ten, kur Muitinės kodekso komitete buvo ištirtos ekonomines sąlygos, nebent jei produktai ar operacijos paminėti to reglamento 76 priedo A dalyje.
5 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 8 d.